Regte van Huurder as die Verhuurder die krag laat afsny - Jy en die RegJy en die Reg
Tuis › Artikels › Regte van Huurder as die Verhuurder die krag laat afsny
Daar bestaan heelwat verwarring rondom die kwessie waar die eienaar van 'n eiendom die munisipaliteit versoek om dienste te sny op die eiendom waar iemand anders woon.
Daar moet onderskei word tussen die gevalle waar die eiendom onwettig bewoon word deur plakkers en waar die eiendom wettig bewoon word deur 'n huurder.
Die wette wat okkupeerders beskerm wat wettig op die eiendom woon, met ander woorde, wat byvoorbeeld 'n huurkontrak met die eienaar aangegaan het, is in die Wet op Huurbehuising 50 van 1999 saamgevat. Hierdie wet bepaal uitdruklik dat dit onwettig is om sonder 'n hofbevel die huurder te ontneem van die verskaffing van dienste soos elektrisiteit en water op die eiendom. Dit is belangrik om te onthou dat hierdie wet net beskerming bied aan die huurder wat die eiendom bewoon deur middel van 'n geldige huurkontrak. Die volgende wet wat oorweeg moet word, is die bekende PIE-wet ( Wet op Voorkoming van Onmiddellike Uitsetting en Onregmatige Besetting). Die PIE-wet beskerm alle okkupeerders van residensiële eiendom ongeag of die okkupeerder wettig op die eiendom is al dan nie. Hierdie wet bepaal dat 'n persoon nie uitgesit kan word sonder 'n hofbevel tot daardie effek nie. Dit is belangrik om te onthou dat beide hierdie wette ontwerp is om effek te gee aan die grondwetlike reg op behuising.
Die PIE-wet behandel egter glad nie die verpligting van die verhuurder om dienste aan 'n eiendom te lewer of enige vorm van ontkoppeling van dienste nie. Hierdie aspekte word gereguleer deur die Wet op Huurbehuising en die gemenereg. Laasgenoemde bepaal dat indien 'n eienaar onregmatig die munisipale dienste afsny dit op spoliasie neerkom. Dit beteken die huurder het 'n reg gehad wat die verhuurder nou wegneem. Die okkupeerder sal in so 'n geval die reg hê om 'n hofbevel te bekom om die voorsiening van daardie dienste onmiddellik te hervat, ongeag of hy geregtig was om die dienste te ontvang al dan nie.
Die wet frons dus op die verhuurder wat in so 'n geval die reg in eie hande neem. Enige optrede wat die okkupeerder ontneem van basiese munisipale dienste, sonder toestemming en sonder 'n hofbevel, word gesien as reg in eie hande neem .
Die doel van die spoliasie-aansoek is om die okkupeerder se dienste te herstel, totdat die dispuut tussen die Huurder en die Verhuurder uitgeklaar is. Die Verhuurder moet 'n hofbevel bekom om die Huurder uit te sit of om hom te verplig om te betaal, voordat die dienste opgeskort mag word.